《和李教授摅游溪阻风》
宋代·李复

去年春尽送春归，溪边曾与春风期。
共期今岁春风到，却话去年相别时。
二月天回斗杓转，沙际春风犹未知。
咄咄向空但书怪，常有孤愁来两眉。
南巷佳人佩兰客，去年把叶同题诗。
能传芳信慰枯槁，问我溪边来何迟。
明发招邀出城去，欲傍垂杨举卮酒。
盲飚东来忽作恶，掀簸地轴摇天维。
坐客隔手不相见，缩颈尽如藏壳龟。
昏沙欲定日更黑，浩浩崩奔阴云垂。
苍茫催人雨势急，促辔竞路争先驰。
归途邂逅过萧寺，投鞭思弈云房棋。
道人呼童拂广榻，笑我尘土两目眵。
漫展纹楸第袖手，瞑依团蒲神意疲。
朝来共寻一饷乐，龃龉似为神物欺。
况乎人生百年间，世事万里多嶮巇。
纷纷智巧日夜斗，一身浪苦宁非痴。
试向道人问实相，指我自求无言师。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。